Meisie (14) van Piketberg glo deur man op parool verkrag | Netwerk24
Deur Cheréne Pienaar 22 Februarie 2020 21:57
Die polisie het bevestig ’n verdagte is in hegtenis geneem.
Kapt. Frederick van Wyk, provinsiale polisiewoordvoerder, sê ’n klag van verkragting is by die polisiekantoor in Piketberg ingedien en ’n verdagte is in hegtenis geneem.
“Nog ’n klag oor ’n poging tot verkragting is vanoggend (Saterdag) ingedien.”
Van Wyk het bevestig dat dieselfde verdagte in albei sake ter sprake is. “Die ondersoek duur voort.”
Die man verskyn na verwagting Maandag in die hof.
Billy Claasen, hoof van die landelike en plaaswerker-ontwikkelingsorganisasie in die Wes-Kaap, het die polisie geloof vir die vinnige optrede.
“Die slagoffer het die verkragter in die nek gebyt. Vanoggend het nog ’n slagoffer na vore gekom wat sê hy het haar probeer verkrag. Hy het haar glo verlede Sondag aangeval en haar onderklere afgeruk. Sy is deur voetgangers gered, maar hy het met haar selfoon weggekom.”
Dit is in dieselfde week dat Tazne van Wyk (8) van Elsiesrivier se lyk in ’n stormwaterpyp langs die N1 in Worcester gekry is nadat sy vermoor is, vermoedelik ook deur iemand wat op parool was.
Moyhdine Pangarker (54), die beskuldigde in Tazne se moord, het Vrydag in die landdroshof in Goodwood in verband met haar ontvoering en moord verskyn.
Claasen sê dit is ’n feit dat die Piketberg-verdagte uit die tronk kom en twee weke gelede op parool vrygelaat is nadat hy “glo tronkstraf uitgedien het vir die verkragting van ’n tienjarige kind”.
Hy sê sy organisasie wil hê pres. Cyril Ramaphosa en die betrokke kabinetslede moet in diepte kyk na amnestie en parool van sekere gevangenes.
“Die gebeure die afgelope paar weke is ’n saak van groot kommer vir ons in arm gemeenskappe.
“Ons wil hê dié mense moet uit die samelewing verwyder word. Hulle moet agter tralies bly sonder enige parool.”
Intussen het dit bekend geword dat die departement van justisie en korrektiewe dienste tans ’n spesiale ondersoek na die land se paroolstelsel doen.
Meer oor: Piketberg | Misdaad | Verkragting | Verkragter